# ***Csanytelek Község Önkormányzata Jegyzőjétől***





***6647 Csanytelek, Volentér János tér 2. sz.***

## ***🖀: 63/578-512 Email: jegyzo@csanytelek.hu***

CS/1271-3/2022.

**Á l t a l á n o s i n d o k o l á s**

**a köztisztviselői illetményalapról szóló**

**…/2023. (XI. ..) önkormányzati rendelet-tervezethez**

A jogalkotásról szóló 2010. évi CXXX. törvény (a továbbiakban: Jat.) 18. § (1) bekezdése úgy rendelkezik, hogy az önkormányzati rendeletek előkészítője (a jegyző) köteles az önkormányzati rendelet-tervezethez indokolást fűzni, melyben azokat a szakmai, társadalmi, gazdasági okokat, célokat kell ismertetni, amelyek a szabályozást szükségessé teszik.

*A tárgyi indokolás közzétételét nem tartom szükségesnek* az alábbi érveim miatt: a beterjesztett rendelet-tervezet un. „belső” jogszabály, amely csak közvetve érint állampolgári jogokat és kötelezettséget, mert a jogi norma az önkormányzat belső szervezetére állapít meg szabályokat, konkrétan az önkormányzati jogokat gyakorló *képviselő-testület polgármesteri hivatalánál* foglalkoztatott **köztisztviselők illetményalapja**- a központi illetményalaptól eltérő, megemelt - *összegét határozza meg,* melynek több célja is van. Az elsődleges a hivatalnál foglalkoztatott köztisztviselők szakmai munkájának erkölcsi elismerésén túl anyagi támogatása azáltal, hogy a 2024. január 01. napjával a 2020. évben 50.000.- Ft-ról 80.000.- Ft-ra *megemelt illetményalap összegét* (amely az illetmény megállapítás számítási alapja)***100.000.- Ft összegben állapítja meg.***Ezen intézkedésnek inkábbmorális jelentősége van a hivatal köztisztviselői körében, ami az évtizedek óta magas szakmai színvonalon végzett munka elismerését fejezi ki. További szempont a jogalkotásra a Belügyminiszter által esetlegesen kiírható pályázaton való indulás joga és a központi költségvetésből állami támogatás elnyerése, mellyel az önkormányzat által éves költségvetéséből lefedezett (miniálbér és garantált bérminimum összegére való emelés) forráshiánya csökkenthető. *Az önkormányzat jövő évi költségvetésében* plusz anyagi forrást (bruttó bértömegben számolva) *többlet kiadást nem igényel e rendelet végrehajtása*, ugyanakkor a köztisztviselők illetménye a 2023. évi szinten marad, viszont legalább nem csökken a központi illetményalappal számolt összegre.

A Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet 21. § (2) bekezdés a) pontjában szabályozott rendelkezés értelmében: *önkormányzati rendelethez tartozó indokolást* *nem kell közzétenni, ha annak a társadalmi, gazdasági, költségvetési hatása, környezeti és egészségi következménye, adminisztratív terhe nem kimutatható.* Erre való hivatkozással hoztam fenti döntésemet.

**R é s z l e t e s i n d o k o l á s**

A tárgyi önkormányzati rendelet bevezető része tartalmazza azon jogszabályhelyek megjelölését, amelyek annak megalkotására felhatalmazást adnak, továbbá a tárgyban feladatköröket határoznak meg, valamint az önkormányzat szervezeti és működési szabályzata értelmében érintett *bizottságok véleményének kikérése joga gyakorlása feltüntetését.* Konkrétan az Alaptörvény 32. cikk (2) bekezdése teremti meg a képviselő-testület számára az *eredeti jogalkotói hatáskörében történő jogalkotást* az IRM rendelet 53. § (2) bekezdése értelmében. A Magyarország helyi önkormányzatairól szóló 2011. évi CLXXXIX. törvény 117. §-a (1)-(2) bekezdése szabályozza az önkormányzat gazdálkodásán belül az önkormányzati alrendszer központi költségvetéshez való kapcsolódását, benne a kötelező és önként vállalt feladatokhoz nyújtott állami támogatás címén források biztosítását, melyet az önkormányzat egységes költségvetési rendelete tartalmaz. A Magyarország 2024. évi központi költségvetéséről szóló 2023. évi LV. törvény 62. § (6) bekezdése lehetőséget teremt az önkormányzatok számára arra, hogy az (1) bekezdésben rögzített, 2024. évre érvényes központi illetményalap összegétől (38.650.- Ft) eltérjen, annak összegét az önkormányzat költségvetése saját forrása terhére megemelje, az általa kiadott önkormányzati rendeletében, az IRM rendelet 55. § (5) bekezdésében rögzítetten.

**1. §**

A tárgyi rendelet a Csanyteleki Polgármesteri Hivatalnál foglalkoztatott köztisztviselők 2024. január 1. napjától december 31. napjáig terjedő időszakra meghatározott illetményalapja összegét *100.000.- Ft-ban határozza meg.*

**2. §**

A *záró rendelkezések* az IRM rendelet szerint tartalmazza *a rendelet hatályba* *léptetése időpontját és a hatályon kívül helyezésre utaló szöveget.* A jogszabály kihirdetése és hatályba léptetése közötti időszak elegendő, mivel felkészülést nem igényel az érintettek számára, hiszen *ez a rendelet az önkormányzat un. „belső normája”. A tárgyi rendelet hatályba léptetése feltételhez*

*nem kötött,* hatálybaléptetésként 2024. január 01. napját jelölte meg a jogalkotó, amelyet a jogelvekhez való igazodás indokol. A tárgyi önkormányzati rendelet az önkormányzat honlapján és a Nemzeti Jogszabálytárban elérhető, a községi könyvtárban és a hivatalban megtekinthető.

A település lakossága a helyben megjelenő lapban, a Csanyi Hírmondóban kap jegyzői tájékoztatást a rendelet hatályba lépéséről. A záró rendelkezések között kapott helyet a *rendelet aláírására jogosítottak neve és tisztsége, a záradék szövege, amely a rendelet kihirdetése időpontját az önkormányzat szervezeti és működési szabályzatában meghatározott formátumban tartalmazza.*

C s a n y t e l e k, 2023. november 02.

Tisztelettel:

………………………………

Kató Pálné jegyző